Ο **Μ.Γ.Σ. Εθνικός Αλεξανδρούπολης** είναι ποδοσφαιρικό σωματείο με έδρα την Αλεξανδρούπολη στην Ελλάδα. Αποτελεί τμήμα του Μουσικού Γυμναστικού Συλλόγου Εθνικού Αλεξανδρούπολης και είναι ένα από τα ιδρυτικά τμήματα του συλλόγου. Χρώματά του είναι το κυανό και το λευκό. Αγωνιστική έδρα της ομάδας είναι το Δημοτικό Στάδιο Αλεξανδρούπολης «Φώτης Κοσμάς», χωρητικότητας 7.000 θεατών.

Ιστορία
-------

Το ποδοσφαιρικό τμήμα του συλλόγου συμμετείχε από το 1928 στο πρωτάθλημα Επαρχιών της ΕΠΣ Μακεδονίας και στο τοπικό πρωτάθλημα της Θράκης. Το 1937 ο σύλλογος υποχρεώθηκε από το καθεστώς Μεταξά σε συγχώνευση με τον Ερμή Αλεξανδρούπολης και τη δημιουργία της «Αθλητικής Ένωσης Αλεξανδρούπολης».

Με τη λήξη του Β΄ Παγκοσμίου πολέμου ο Εθνικός επανιδρύεται το 1945, και το ποδοσφαιρικό τμήμα συμμετέχει στα πρωταθλήματα της επανιδρυθείσας το 1947 Ε.Π.Σ. Θράκης. Τη δεκαετία του 1960 κάνει τις πρώτες εμφανίσεις στις εθνικές κατηγορίες: το 1962 συμμετέχει στο ειδικό πρωτάθλημα ανόδου στην Α΄ Εθνική, το 1962-63 στην μόνιμη πια Β΄ Εθνική, το 1965-66 αναδεικνύεται πρωταθλητής στη Γ΄ Εθνική και το 1966-67 αγωνίζεται στη Β΄ Εθνική για δεύτερη φορά.

Το 1967 έγινε αναγκαστική συγχώνευση του ποδοσφαιρικού τμήματος, αυτή τη φορά από τη χούντα των συνταγματαρχών, με το σύλλογο Δόξα Αλεξανδρούπολης που είχε ιδρυθεί το 1950, για τη δημιουργία του Γ.Σ. Αλεξανδρούπολης.

Από την περίοδο 1969-1970 πάντως, επετράπη στον Εθνικό να συμμετέχει στο τοπικό πρωτάθλημα της νεοϊδρυθείσας τότε ΕΠΣ Έβρου. Έτσι, στην πρώτη φάση του Κυπέλλου Ελλάδας αγωνίστηκαν και οι δυο σύλλογοι. Κατέγραψε ακόμα μια συμμετοχή στη Β΄ Εθνική την περίοδο 1973-74 και συνεχείς παρουσίες σε Γ΄ και Δ΄ Εθνική από το 1976 έως το 1995. Το 1995 το ποδοσφαιρικό τμήμα συγχωνεύθηκε με τον "Α.Ο. Η Αλεξανδρούπολις" (Άλεξ) για τη δημιουργία του Ορφέα Αλεξανδρούπολης, μετέπειτα "Ένωση Θράκης", που συμμετείχε στο Πρωτάθλημα Δ΄ Εθνικής τις περιόδους 1995-96 και 1996-97 (ο "Α.Ο. Η Αλεξανδρούπολη" είχε ιδρυθεί το 1975 με συγχώνευση του "Γ.Σ. Αλεξανδρούπολης" με τους "Κύκλωπες Μάκρης"). Το 2001 ο Εθνικός επανενεργοποίησε το τμήμα ποδοσφαίρου, και από το 2005 πρόσθεσε τρεις συμμετοχές στη Δ΄ και τρεις στη Γ΄ Εθνική τις περιόδους 2014-15, 2015-16 και 2018-19.

Αξιοσημείωτοι ποδοσφαιριστές
----------------------------

* Ντέμης Νικολαΐδης
* Μαρίνος Ουζουνίδης
* Σωτήρης Μαυρομμάτης

Παραπομπές
----------

1. 1 2  Μαλκίδης, Θεοφάνης. «Ο Εθνικός της Αλεξανδρούπολης και η Αλεξανδρούπολη του Εθνικού». *Πρακτικά 1ου Συνεδρίου ΜΓΣ Εθνικού*. Ανακτήθηκε στις 23 Φεβρουαρίου 2017. [*νεκρός σύνδεσμος*]
2. ↑  Γιαννακόπουλος, Ανέστης. «Η ΣΥΓΧΡΟΝΗ ΑΘΛΗΤΙΚΗ ΙΣΤΟΡΙΑ ΤΗΣ ΑΛΕΞΑΝΔΡΟΥΠΟΛΗΣ» (PDF). σελ. 24. Αρχειοθετήθηκε από το πρωτότυπο (PDF) στις 26 Νοεμβρίου 2017. Ανακτήθηκε στις 24 Φεβρουαρίου 2017.
3. ↑  Αθλητική Ηχώ , 4/11/1969, σ.6 «Εκληρώθη το Κύπελλο Ελλάδας: Αλεξανδρούπολις - Ορφεύς Δικαίων, Έβρος - Εθνικός Αλεξανδρούπολης»
4. ↑  Γιαννακόπουλος, Ανέστης. «Η ΣΥΓΧΡΟΝΗ ΑΘΛΗΤΙΚΗ ΙΣΤΟΡΙΑ ΤΗΣ ΑΛΕΞΑΝΔΡΟΥΠΟΛΗΣ» (PDF). σελ. 69. Αρχειοθετήθηκε από το πρωτότυπο (PDF) στις 26 Νοεμβρίου 2017. Ανακτήθηκε στις 24 Φεβρουαρίου 2017.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Εθνικός Αλεξανδρούπολης (ποδόσφαιρο), επίσημος λογαριασμός στο Facebook.